text: Quant Clarmondine l'entendi,
   Près que ses cuers ne li parti ;
   Car bien vousist que femme fust
   Celui, et k'avoir le deüst,
   K'ains n'ot veü, à son avis,
   Nul plus courtois, ne miex apris,
   Ne si bel, ne si avenant.
   Moult li va près dou cuer touchant
   C'on l'a en mençonge trouvé
   Dont ele cuidoit vérité
   Et qu'estre deüst ses maris ;
   Dont ses cuers fu si esmaris
   K'a la terre cheï pasmée.
   De là l'en ont sa gent portée
   Moult dolente et moult courroucié
   De cuer, et moult forment irié.
   PageV01P112
   Ses puceles la reconfortent.
   Tout droit sus son lit l'en reportent
   Et li dient : "Laissiez le aler;
   Puis que il nous vouloit guiler,
   N'avons de tel home que faire ;
   Car il n'est pas de bon afaire.
   Encor soit il et biaus et gens,
   C'est un deceveres de gens.
   Puis [que] il est de tel mestier,
   Drois est qu'il en ait son loier."
  